**Feminista könyv klub – nem csak lányoknak**

**AKG szakkör TERV (2018-19 tanév)**

Nagyon sok különböző alkotókör és szakkör tagja voltam/vagyok mióta az AKG-ba járok. Mindig is szerettem volna visszaadni valamit az AKG-s közösségnek, magának az AKG-nak hálából és motivációból mindazért cserébe, amit ezektől a délutáni foglalkozásoktól kaptam és azért, amiket ezekből tanultam.

A Milestone Intézet tanulójaként részt vehettem egy nyolc órából álló modulon, amelynek a címe *Gender and Feminism in Literature* volt, vagyis Nemek és feminizmus az irodalomban. Ez a nyolc órás kurzus egy nagyon jó felépített és követhető, viszont angol nyelvű tantervet követett. A szakkör ötletét ez a kurzus inspirálta számomra, azzal együtt, hogy csibén is sokat beszélgettünk arról, hogy ahhoz képest, hogy az AKG-nak fontos célja a közösség építés, a csapatmunka, a diákok bátorítása arra, hogy megosszák ötleteiket, meghallgassák egymást és sokat beszélgessenek, nagyon kevés a diákok által, önállóan szervezett esemény, szakkör. Sokszor az az érzésem, hogy a tanárok sokkal többet tesznek értünk és mi, a diákok érdektelenek vagyunk és motiválatlanok, hogy valamit együtt alkossunk iskolai elvárásoktól függetlenül, önállóan, teljes felelősséget vállalva. Innen indult egy könyvklub ötlete, amely hetente találkozna és főként a feminizmus és a nemi egyenlőség témája köré szerveződne. Természetesen nem csak lányoknak szólna, nekem külön célom lenne a fiúkat is megszólítani és bevonni. A szakkör fő célja a beszélgetés lenne, az ötletek megosztása, a könyvek megbeszélése, együttes feldolgozása és ehhez kapcsolódva ismeretbővítés bizonyos témákban.

ÉLETKOR: minden évfolyam számára

HETI EGY ÜLÉS

Minden hónapban egy könyvet (vagy kettő rövidet) olvasnánk el, szeptember kivételével, amikor még csak bevezető foglalkozások lennének, kötetlenebb beszélgetéssel, hátéranyagok feldolgozásával és közös ötleteléssel. Minden elolvasandó könyv egy hónappal korábban meglenne adva, a határidőt közösen beszélnénk meg és jelölnénk ki. Természetesen nem lenne kötelező elolvasni az összes vagy bármelyik könyvet, viszont a beszélgetések erősen ezekre koncentrálódnának. Minden könyvhez ajánlanék kiegészítő esszéket, cikkeket elolvasásra. Egy hónapban egyszer készülnék egy kis ppt-vel, előadással az adott szerzőről, vagy politikai, történelmi, ismeretterjesztői előadással a könyvklub tagjainak. Ezekhez sokat felhasználnám a Milestone-os kurzus anyagait, amiket angolról magyarra fordítanék valamit átdolgoznék úgy, hogy a szakkör tantervébe illeszthetőek legyenek.

A szakkör elsődleges célja mindenkinek a meghallgatása lenne. A szövegeket egy kamasz lencsén keresztül dolgoznánk fel, mindig azt kutatva, nekünk mit üzen ez a történet, számunkra mi volt furcsa/meglepő/felháborító, mivel értünk egyet és mivel nem, miért. Saját, személyes élményeink megosztása is cél lenne, hogy felismerhessük a párhuzamokat tapasztalatainkban.

Sajnos még nem volt időm konkrétan, ülésről ülésre kidolgozni a „tantervet”, de például szeptembertől novemberig sokat beszélnénk, olvasnánk magáról a feminizmus történelméről (Pre-first wave feminism -> fourth wave feminism). Ilyenkor lenne kicsit több háttérismeret, a téma megalapozása. Majd a tanév közepén sok könyvet olvasnánk, egy hónap – egy könyv köré épülne fel. Esetlegesen mozit, kiállításokat is látogatnánk a témához kapcsolódva, tematikus ülések lennének, esetleg külső programokkal. A tanév utolsó felében továbbra is együtt olvasnánk és beszélgetnénk, de esetlegesen egy esszé írására is bátorítva lennének a tagok, ami az ő személyes kapcsolatukat a feminizmussal és a szakkörös élményeiket járná körül, foglalná össze. Természetesen szakmai kérdésekben kérnénk tanár segítségét, vagy akkor, ha esetleg egy tanár nyitott lenne részt venni egy beszélgetésben, könyv feldolgozásában. Ilyen esetben esetleg azt is összevethetnénk, hogy más generációk, hogy értelmeznek egy-egy történetet.

A következőkben összegyűjtöttem pár könyvet, amelyeket az év során olvasnánk. Ezek között van olyan, amit már olvastam és olyan is amit még nem. Természetesen a nyáron ezeket még pótolnám és mindig előre elolvasnám az ajánlott könyveket, de a szakkör lényege az is lenne, hogy együtt fedezzünk fel könyveket, ismeretlen történeteket, új gondolatokat, ezért az összes résztvevő arra is bátorítva lenne, hogy hozzanak be saját könyvet, keressenek idézetet, nézzünk meg együtt egy filmet vagy kiállítást, ha az például illeszkedik a témánkhoz.

**Roxane Gay: Bad Feminist (Essays)**

**Rebecca Solnit: Men Explain Things to Me (And Other Essays)**

*Ez kettő angol nyelvű esszé gyűjtemény, mindkettő nagy kedvencem. Sajnos úgy tudom, hogy nem érhetők el magyar nyelven, de 1-1 esszét majd szeretnék a szakkörnek bemutatni és olvasásra ajánlani esetleg.*

*Valamint kicsit a történelemhez kapcsolódva, két magyar nő élettörténetéről is olvasnánk:*

[**Kertész Erzsébet: Vilma doktorasszony**](http://novellakrajzok.blog.hu/2017/04/17/feminista_konyvklub)

[**Kertész Erzsébet: Teleki Blanka**](http://novellakrajzok.blog.hu/2017/06/18/feminista_konyvklub_teleki_blanka_ez_az_asszony_ember)

**Clarissa Pinkola Estés: Farkasokkal futó asszonyok (ÉDESVÍZ KIADÓ)**

Az amerikai írónő meséken és mítoszokon keresztül járja be a női lélek legmélyebb bugyrait és azt is megmutatja, hogyan állíthatjuk helyre női vitalitásunkat és lehetünk újra felszabadultak.

**Caitlin Moran: Hogyan legyünk tökös csajok (ALEXANDRA KIADÓ)**

Szókimondó, pimasz könyv arról, mit is jelent manapság nőnek lenni, mi mindennel kell szembenéznünk nőként és hogyan érezhetjük igazán jól magunkat a bőrünkben.

**Marjane Satrapi: Gyerekkorom Iránban (Persepolis 1.) (NYITOTT KÖNYVMŰHELY KIADÓ KFT)**

Ez a felnőttekhez szóló képregény egy kislány szemszögéből mutatja be Irán mindennapjait a forradalom idejéből. A történet és a vizuális világ is garantáltan megindítja az olvasót.

**Margaret Atwood: A szolgálólány meséje (JELENKOR KIADÓ KFT.)**

Mára kultuszregénnyé vált, sorozat is készült a történetből, mely megdöbbentő módon mutat be egy olyan világot, ahol a nőket pusztán használati tárgynak tekintik és kizárólagos feladatuk, hogy a vallás, az állam és a nemzés szolgálatában álljanak.

**Alice Walker: Kedves Jóisten (EURÓPA KÖNYVKIADÓ)**

Lélekemelő regényében egy női sors, Celie vívódásait követhetjük nyomon ifjúkorától kezdve, láthatjuk hogyan sikerül végül kitörnie a keretek közül és elfogadnia önmagát. A Celie fejlődéséről szóló művet Steven Spielberg filmesítette meg.

**Cheryl Strayed: Vadon (CARTAPHILUS KIADÓI KFT.)**

Dokumentumregény egy fiatal nő 1100 mérföldes túrájáról, mely nem csak hatalmas testi megerőltetés, de a lélek próbatétele is. Az írónő hirtelen ötlettől vezérelve vágott neki a túrának egyedül, miután a családja széthullott és teljesen elveszettnek érezte magát. Mondanunk sem kell, hogy ez a hatalmas élmény megváltoztatta az egész életét.

**Ava Dellaira: Kedves halottak! (CICERÓ KÖNYVSTÚDIÓ KFT.)**

A könyv elfogadásról és túllépésről szól, arról, hogy akármi is történik meg velünk, a jövőnket csak mi formálhatjuk, és ehhez el kell hagynunk a múltbéli sérelmeinket. Mindezt egy fiatal lány, Laurel életének példáján keresztül ismerteti velünk az író.